Virallinen lehti nro C 135 , 14/05/1999 s. 0057



KIRJALLINEN KYSYMYS E-2432/98 esittäjä(t): Leonie van Bladel (UPE) ja James Janssen van Raay (UPE) neuvostolle (30. heinäkuuta 1998) Aihe: Maksujen suorittamisen keskeyttäminen vanhustenhuollosta vastaavia järjestöjä koskevista budjettikohdista 1. Onko ministerineuvosto tietoinen, että komission 10. heinäkuuta 1998 tekemä päätös keskeyttää maksujen suorittaminen noin neljästäkymmenestä budjettikohdasta, jotka on tarkoitettu muun muassa tukemaan eurooppalaista vanhustenhuollon alan yhteistyötä, haittaa vakavasti tukia anoneiden eurooppalaisten kansalaisjärjestöjen toimintaa? 2. Katsooko neuvostokin, että tämä maksujen suorittamisen keskeyttäminen on vastoin hyvän hallinnon sääntöjä? 3. Mitä aloitteita neuvosto on tehnyt maksujen suorittamisen jatkamiseksi, kun otetaan huomioon, että YK on julistanut vuoden 1999 vanhusten vuodeksi? 4. Ymmärtääkö neuvosto, että päätös maksujen keskeyttämisestä ei sovi yhteen sen kanssa, että vanhusten osallistumista EU:n toimiin pyritään edistämään, ja että päätös vaikuttaa muun muassa kielteisesti eurooppalaisten vanhusten Euroopan parlamentin vuonna 1999 järjestettävää vaalia kohtaan osoittamaan kiinnostukseen? 5. Ymmärtääkö neuvosto, että maksujen suorittamisen keskeyttäminen antaa täysin vääränlaisen signaalin yhteiskunnallisille järjestöille, jotka ponnistelevat vanhusten hyvinvoinnin puolesta Euroopassa? 6. Mihin toimiin neuvosto on valmis ryhtymään, jotta maksujen suorittaminen jatkuisi ja jotta komissiolla olisi mahdollisimman pian käytössään sellainen oikeusperusta, jonka perusteella tarkoitukseensa sidotut määrärahat voitaisiin vielä vapauttaa hankkeiden ja verkostojen toiminnan jatkuvuuden takaamiseksi? Vastaus (7. ja 8. joulukuuta 1998) Euroopan yhteisöjen tuomioistuimen asiassa C-106/96, Yhdistynyt kuningaskunta v. komissio, 12.5.1998 antamassa tuomiossa muistutetaan, että yhteisöjen tuomioistuimen oikeuskäytännöstä käy ilmi, että "perustamissopimuksen mukaan se, että komissio toteuttaa menoerän, edellyttää periaatteessa sitä vastaavan määrärahan talousarvioon ottamisen lisäksi johdannaisen oikeuden säädöstä (jota yleisesti kutsutaan perussäädökseksi), johon tämä meno perustuu" (Kok. 1998-5, s. I-2753, 22 kohta). Komissio on sille perustamissopimuksen 205 artiklan nojalla kuuluvan vastuun puitteissa keskeyttänyt 10. kesäkuuta 1998 vuoden 1998 osalta niiden unionin budjettikohtien toteuttamisen, jotka se on katsonut tarpeelliseksi tutkia kyseisen periaatteen kannalta. Tämän tarkastelun suoritettuaan se päätti edelleen toteuttaa valtaosan näistä kohdista. Tässä yhteydessä kohdan B3-4116"yhteistyö valtioista riippumattomien, sosiaalisesti syrjäytyneiden ja vanhusten muodostamien järjestöjen ja yhdistysten kanssa" toteuttamista, jota arvoisien parlamentin jäsenten kysymys koskee, ei ole voitu jatkaa. Komissio havaitsi tätä tapausta varten välttämättömäksi katsomansa perussäädöksen puuttuvan. Tietoisena yhteisön politiikkojen merkityksestä unionin kansalaisille, neuvosto katsoi 17. heinäkuuta 1998 pitämässään istunnossa, että komissio voisi jatkaa viipymättä yhteisöjen tuomioistuimen vahvistamaa yhteisön oikeutta noudattaen sellaisten toimien toteuttamista vuonna 1998, jotka ovat poliittisesti ajankohtaisia, kuten lapsiin, nuoriin ja naisiin kohdistunut väkivalta, Internetin laittomaan ja vahingolliseen aineistoon liittyvät toimet, vaalien valvonta ja tukeminen sekä toimet ihmisoikeuksien ja demokratian alalla. Neuvosto sopi lisäksi kyseisessä istunnossa Euroopan parlamentin ja komission edustajien kanssa toimielinten välisestä sopimuksesta, joka koskee talousarvion oikeusperustoja ja toteuttamista, jonka kolmen toimielimen edustajat allekirjoittivat 13. lokakuuta 1998 ja jonka tarkoituksena on yhteisöjen tuomioistuimen 12. toukokuuta 1998 annetun tuomion perusteella järjestää yhteisymmärryksessä näiden kolmen toimielimen yhteistyötä koskevat yksityiskohtaiset säännöt lainsäädäntömenettelyn ja talousarviomenettelyn parantamiseksi, jotta komissiolla olisi mahdollisuus hoitaa täysimääräisesti talousarvion toteuttamista koskeva tehtävänsä. Lisäksi sellaisten budjettikohtien osalta, joiden ehdotettua perussäädöstä ei ole vielä hyväksytty, neuvosto sitoutui yhdessä parlamentin kanssa jouduttamaan käynnissä olevia lainsäädäntömenettelyjä, jotta ne saatettaisiin päätökseen mahdollisimman pian. Tämä sitoutuminen konkretisoitui 17. heinäkuuta 1998 siten, että annettiin neuvoston asetus (EY) 1658/98 kehitysmaita koskevilla aloilla toteutettavien toimien rahoituksesta yhdessä eurooppalaisten valtioista riippumattomien kehitysyhteistyöjärjestöjen (NGO) kanssa(1). (1) EYVL L 213, 30.7.1998, s. 1.